《游金山用东坡韵》
清代·陈遹声

东坡蜀人游江南，我宦西蜀归东海。两人踪迹异而同，山门玉带今何在？

去年滟滪触危陀，几将性命付洪波。出险一路卧看山，蜀山奇于吴山多。

扬子江中晚舣楫，树脚山头衔落日。秋波细蹙云鳞碧，长鲸返掉霞尾赤。

系缆登山山径仄，初三无月丛林黑。窗隙微露佛镫明，拨径敲门僧梦惊。

开门相见不相识，瓶拂挂壁无长物。留我对榻谈名山，极言吴秀而蜀顽。

夜半舌乾辩不已，煮茗呼吸中冷水。

作者简介：陈遹声，字蓉曙，诸暨人。光绪丙戌进士，改庶吉士，授编修，历官四川川东道。有《畸园老人诗集》。